ΓΡΑΠΤΗ ΕΡΩΤΗΣΗ E-1551/01

υποβολή: Alexandros Alavanos (GUE/NGL) προς την Επιτροπή

(28 Μαΐου 2001)

Θέμα: Αιολικό πάρκο σε προστατευόμενη περιοχή του νομού Λακωνίας

Στον ορεινό όγκο του Ζάρακα του νομού Λακωνίας, που είναι ενταγμένος στο Δίκτυο Natura 2000 (GR-2540001) και πληροί τα κριτήρια ως Ζώνη Ειδικής Προστασίας της οδηγίας 79/409/ΕΟΚ(1) για την σημαντική ορνιθοπανίδα της, σχεδιάζεται από το Υπουργείο Περιβάλλοντος Χωροταξίας και Δημοσίων Έργων και το Υπουργείο Ανάπτυξης, με επιχορηγήσεις της Ευρωπαϊκής Ένωσης, δημιουργία αιολικών πάρκων. Οικολογικές οργανώσεις εκφράζουν ανησυχίες για τις καταστροφικές επιπτώσεις του έργου στην προστατευόμενη ενδημούσα και μεταναστευτική ορνιθοπανίδα της περιοχής και για επικείμενη αλλοίωση του τοπίου.

Επειδή σαφώς είναι προτιμητέα η παραγωγή ρεύματος από την αιολική ενέργεια, όχι όμως σε βάρος προστατευόμενων ευαίσθητων και σημαντικών περιοχών, μπορεί η Επιτροπή να ζητήσει άμεσα την σύνταξη Χωροταξικής Μελέτης για τον Δήμο Ζάρακα με καταγραφή και ανάδειξη των φυσικών και πολιτιστικών πόρων και καθορισμό χρήσεων γης και στα πλαίσια αυτής της μελέτης να αντιμετωπισθεί το θέμα εγκατάστασης των αιολικών πάρκων με γνώμονα το περιβάλλον και την ικανότητα της περιοχής να δεχθεί τέτοιες παρεμβάσεις;

(1) ΕΕ L 103 της 25.4.1979, σελ. 1.

Απάντηση της κ. Wallstrm εξ ονόματος της Επιτροπής

(6 Ιουλίου 2001)

Ο ορεινός όγκος που περιλαμβάνει τα βουνά Γιδοβούνι, Χιονοβούνι, Γαϊδουροβούνι, Κορακιά, Καλογεροβούνι, Κουλοχέρα, καθώς και η ζώνη της Μονεμβασιάς σχηματίζουν μια τοποθεσία που έχει προταθεί από τις ελληνικές αρχές για το οικολογικό δίκτυο Natura 2000, βάσει της οδηγίας για τα ενδιαιτήματα, οδηγίας 92/43/ΕΟΚ του Συμβουλίου, της 21ης Μαΐου 1992, σχετικά με τη διατήρηση των φυσικών ενδιαιτημάτων και της άγριας πανίδας και χλωρίδας(1). Αυτή η ζώνη έχει επίσης καταγραφεί από την Birdlife International ως σημαντική ζώνη για τα πουλιά, ιδίως τα αποδημητικά και τα αρπακτικά. Υπό το φως των προαναφερομένων, οι εθνικές αρχές πρέπει να μεριμνούν ώστε οι δραστηριότητες που αναπτύσσονται σε αυτές τις ζώνες να μην είναι επιζήμιες για την αξία διατήρησης της τοποθεσίας.

Η εκτέλεση διαχειριστικών σχεδίων για τις τοποθεσίες του Natura 2000 εμπίπτει, κατάρχάς, στην αρμοδιότητα των κρατών μελών. Στη συγκεκριμένη περίπτωση, η σύνταξη χωροταξικής μελέτης που προτείνει το αξιότιμο μέλος για τον Δήμο Ζάρακα εμπίπτει στις αρμοδιότητες της ελληνικής νομοθεσίας και όχι στην αρμοδιότητα της Κοινότητας και, συνεπώς, η Επιτροπή δεν μπορεί να παρέμβει σε αυτό το θέμα.

Το επιχειρησιακό πρόγραμμα Ανταγωνιστικότητα του κοινοτικού πλαισίου στήριξης για την Ελλάδα της περιόδου προγραμματισμού 2000-2006 προβλέπει τη συγχρηματοδότηση επενδύσεων για την κατασκευή αιολικών πάρκων ώστε να περιοριστεί η χρήση του λιγνίτη καθώς και οι ρυπογόνες εκπομπές σε συμφωνία με τις σχετικές διεθνείςποχρεώσεις της Ελλάδας. Για το σκοπό αυτό προβλέπεται κοινοτική βοήθεια 191 εκατομ. ευρώ για την ανάπτυξη των ανανεώσιμων πηγών ενέργειας.

Όσον αφορά στην πιθανή συγχρηματοδότηση των εν λόγω έργων και στο πλαίσιο της εταιρικής συνεργασίας, η Επιτροπή θα φροντίσει να τηρηθεί η κοινοτική νομοθεσία από τις εθνικές αρχές. Με αυτή την έννοια, θα είναι επιλέξιμα για συγχρηματοδότηση από το Ευρωπαϊκό ταμείο περιφερειακής ανάπτυξης μόνο τα έργα που πληρούν τις περιβαλλοντικές προϋποθέσεις που τα αφορούν αυτά καθεαυτά καθώς και τις περιβαλλοντικές προϋποθέσεις που αφορούν την επιβαλλόμενη εκτίμηση πριν την εκτέλεση οποιασδήποτε δραστηριότητας η οποία μπορεί να επηρεάσει μια ζώνη του Natura 2000, ώστε να αποφευχθεί τυχόν επιδείνωσή της εν λόγω ζώνης.

(1) ΕΕ L 206 της 22.7.1992.